Armand kook! | Vrouekeur
written by Maryke Roberts 21/11/2018
Ed Beukes van Du Toitskloof Wyne, sjef Delia Harbottle van The Stack, wat al die disse uit Armand se boek berei het en Armand Aucamp.
Armand Aucamp se kookboek, Armand Kook Kaal, is in Kaapstad by The Stack deur Lapa Uitgewers in samewerking met Du Toitskloof Wyne bekendgestel
Armand Aucamp is een van SA se gewilde akteurs en hy deel nou sy geheim met almal: hy eet kaal, gestroopte, heel kos soos Tim Noakes dit in sy Real Meal Revolution deel.
Armand het die aand vertel: "Ek is jammer ek het so baie klere aan!" waarna die gaste geskaterlag het, want op die voorblad van sy boek lyk dit of hy net 'n voorskoot dra.
Hy het meer van sy hele banting– en keto-reis vertel. "Ek is sommer senuweeagtig om vanaand my eie woorde te gebruik en nie van 'n teks af nie. En dis wat my opgewonde maak oor hierdie boek: dis my eie woorde, iets wat ek geskep het. Dis my reis met banting.
"Aanvanklik het ek gedink Prof. Noakes is mal. Ek het gesukkel om gewig te verloor en probeer toe in 2014 hierdie nuwe denkwyse. Oor 'n paar jaar het ek 100 laekoolhidraatresepte, wat banting– of keto-vriendelik is, gekook en neergeskryf.
"Ja, ek erken: my hele reis het met ydelheid begin. Ek wou nie gesond wees nie; ek wou skinny wees!"
Die kookboek is 'n stap-vir-stap boek en baie modern uitgelê. Pragfoto's laat jou mond behoorlik water.
Prof. Tim Noakes het gesê: "Sonder twyfel een van die beste laekoolhidraat-kookboeke ter wêreld. Armand verskuif grense!" Armand vertel dat dit vir hom 'n groot eer is dat prof. Noakes sy boek met hierdie mooi woorde vereer het.
Armand sê naas toneelspel het banting nou vir hom 'n passie geword.
By die funksie is verskeie wyn-en-kos stasies opgestel, waar gaste verskillende disse uit die resepteboek met 'n glas Du Toitskloof Wyne wat die dis die beste komplimenteer, kon geniet.
Die stasies het onder meer die Land's End Sauvignon Blanc met kaastjips gepasmaat; die Pinotage Rosé met halloumi-vingers met artisjok-doopsous; die Land's End Syrah met roomkaas- en- biltong-balletjies; die Dimension Red Blend met sampioensop; Quest Heroes Journey 1 met lamsvleis-koftas; Rooi muskadel met keto-klapperstafies en die Cape Ruby Port met sjokoladebruintjies.
Jessica Eley, staan by Armand se ma, Petra Aucamp.
Kaastjips is met die Land's End Sauvignon Blanc gepasmaat.
Izak de Vries Lapa Uitgewers se bestuurder: Bemarking & Kommunikasie, die akteur Gérard Rudolf en Mari Borstlap by die funksie.